Miss Suomen 1. perintöprinsessa, 23-vuotias Carola Miller edustaa Miss Maailma -kilpailun kansallispukuosiossa pilailupuodin lapinpuku päällään.

Kuva: Vesa Toppari / Yle

Kansainvälinen Miss Maailma -kauneuskilpailu käydään joulukuun 20. päivä Kiinassa. Kisoihin osallistuu Suomesta perintöprinsessa Carola Miller, sillä Miss Suomi Roosa-Maaria Ryyti osallistuu Las Vegasissa järjestettäviin Miss Universum -kilpailuihin.

Linda Ahonen Suomen misseistä vastaavasta Finnartist-yrityksestä kertoo, että Miller on itse valinnut käyttää pilailupuodin pukua kisojen kansallispukuosiossa.

Ahonen huomauttaa samalla, että joulukuussa järjestettävissä Miss Universum -kilpailuissa ei ole enää kansallispukuosiota. Miss Suomi Roosa-Maaria Ryyti edustaakin kisoissa ruskaa kuvastava fantasiapuku päällään.

Saamelaiset ovat ennenkin ottaneet kantaa feikkipukuihin

Kuva: EPA / Barbara Gindl

Millerin asu ei ole aito saamenpuku ja on pilailupuodin sivuston mukaan noin 50 euron arvoinen.

Puku, joka päällään Miller edustaa Kiinassa, on samanlainen, kuin mikä nähtiin rovaniemeläisen alppihiihtäjä Tanja Poutiaisen päällä hänen päättäessään maailmancup-uransa Sveitsin Lenzerheiden suurpujottelukilpailussa vuonna 2014. Poutiainen joutui voimakkaan kritiikin takia myöhemmin pahoittelemaan asuvalintaansa.

Kuva: YOSHIKAZU TSUNO / AFP

Saamelaiset ovat useasti aiemminkin reagoineet missikisoissa ja muissa yhteyksissä käytettyihin feikkipukuihin, jotka muistuttavat kaukaisesti aitoja saamenpukuja, mutta eivät todellisuudessa edusta kulttuuria.

Saamenpuvut kertovat saamelaisille itselleen paljon kantajastaan. Pukujen kirjonnasta ja mallista voi päätellä muun muassa, mistä henkilö on kotoisin ja mihin sukuun hän kuuluu. Saamelaiset kokevatkin pilailupuotien asut kulttuuriaan loukkaavina.

Kuva: NRK Sápmi / Mika Saijets

Asiaan on yritetty puuttua saamelaisten taholta useaan otteeseen. Vuonna 2007 Miss Suomi Noora Hautakangas edusti Miss Universum -kisoissa feikkilapintakki päällään. Myöhemmin saamelaiset pukivatkin Hautakankaalle oikean, Enontekiön mallin saamenpuvun päälle.

Yle Sápmi ei ole tavoittanut Carola Milleriä kommentoimaan asuvalintaansa.

Korjattu 11.12.2015 kello 10:27: Kisojen päivämäärä.